Ordføraren sitt hjørne

Ny valperiode har komme i gang, nytt kommunestyre har blitt konstituert, dei fleste val er ferdigstilt og fokuset blir igjen retta mot ordinære oppgåver.

Kommunestyret er midt i budsjettarbeid. Budsjettet er eit utfordrande arbeid, både for administrasjon og politikarar, og me ser at det er mange kommunar på Agder i same situasjon. Dei statlege føringane om effektivisering av offentlege tenester er krevjande å harmonere til krav og forventningar til kommunale tenester. Fokuset framover blir å halde fram med å tilpasse kommunal drift til dei inntektene ein til ei kvar tid har til rådighet, og sikre seg eit tryggare overskot.

Det er mange spanande saker på gang. HDO-bustadene er ferdigstilt, og har kommunen har nå ti nye omsorgsbustader. Målsetninga med desse er å gjere kommunen betre rusta til å fortsetje å kunne gje gode tenester innan helse og omsorg framover. Det blir open dag for alle som ønsker å sjå HDO- bustadene onsdag 18.12.

Kollemo skule er på veg inn i eit utbyggingsprosjekt. Mykje førebuingar er gjort med planlegging og rydding av areal. Tilsette og foreldre har samarbeida godt om denne oppgåva. Blant anna har det vore arrangert loppemarked som har gjett ekstrainntekter som kan brukast til vidareutvikling av uteområde. No ventar mange spent på anbodsprosessen og arbeidet vidare. Elevar og tilsette ser fram til å få betre undervisningslokale og betre arbeidsplassar. I byggeprosessen blir det ulike løysingar for undervisningslokale. Blant anna vil nokre klassar for ein periode vere i Tingparken og i kommunestyresalen.

Kommunen er i gang med å utarbeide ein eigen politikk for frivillig arbeid. Ei arbeidsgruppe vil utarbeide eit forslag som etterkvart kjem til politisk handsaming. Frivilligsentralen arrangerte i november dialogmøte for lag og foreiningar. Her var det godt oppmøte og det kom gode innspel. Frivillig innsats har stor betyding for gode lokalsamfunn. Forutsigbart samarbeid mellom kommune, lag og foreiningar er viktig for begge partar. Når inntektene til kommunen blir redusert, er det vanskeligare å oppretthalde tenestene på same nivå som tidlegare. God dialog og samarbeid om å finne løysingar som begge partar kan leve med, blir derfor enda viktigare framover.

Kulturprisen som blir delt ut anna kvart år eit bra tiltak for å vise at ein set pris på frivillig arbeid. I år gjekk prisen til Lill Haldis Tveiten. Ho er eit svært godt eksempel på ein innbyggar med utretteleg frivillig innsats gjennom mange år. Kommunen er svært takksame for det arbeidet som Lill Haldis har gjort.

For å lykkast med utvikling er ein heilt avhengig av samarbeid mellom ulike aktørar. Lygneparken er eit godt eksempel på dette. Toalettanlegg tilknytt aktivitetsparken har lenge vore etterspurd. Nå ser det ut til at sanitæranlegg kjem på plass i løpet av 2020. Sanitæranlegget er eit resultat av samarbeid mellom Sørlandets rehabiliteringssenter, Eiken IL, fylkeskommunen via tilskotsordningar og Byremo vidaregåande skule og kommunen. Det er elevar ved Byremo vidaregåande skule som vil stå for oppføringa av anlegget.

Kommunestyret vil fortsetje med å sende kommunestyremøta direkte på heimesida og facebook framover. Me håper at dette er til interesse og glede for innbyggarane, slik at de kan få betre innsyn i det politiske arbeidet.

Til slutt vil eg ønske alle ei god førjulstid.

Margrethe Handeland

Ordførar